title: Komission täytäntöönpanoasetus (EU) 2018/1048, annettu 18 päivänä heinäkuuta 2018, ilmatilan käyttöä koskevista vaatimuksista ja toimintamenetelmistä suorituskykyyn perustuvassa navigoinnissa

text:
                  26.7.2018

                  FI

                  Euroopan unionin virallinen lehti

                  L 189/3

         KOMISSION TÄYTÄNTÖÖNPANOASETUS (EU) 2018/1048,
         annettu 18 päivänä heinäkuuta 2018,
         ilmatilan käyttöä koskevista vaatimuksista ja toimintamenetelmistä suorituskykyyn perustuvassa navigoinnissa
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 8 b artiklan 6 kohdan,
         sekä katsoo seuraavaa:

                     (1)

                     Ilmailun jatkuva kasvu asettaa yhä suurempia haasteita ilmatilan käytölle ja korostaa siten tarvetta käyttää ilmatilaa mahdollisimman toimivasti ja tehokkaasti. Tarjoamalla ilmaliikenteen hallinta- ja lennonvarmistuspalvelut (ATM/ANS) käyttäen suorituskykyyn perustuvaa navigointia (PBN) voidaan saada turvallisuuteen, kapasiteettiin ja tehokkuuteen liittyviä etuja, kun lentoliikenteen reitit ja mittarilähestymismenetelmät hyödynnetään parhaalla mahdollisella tavalla. Näiden etujen saamiseksi ja Euroopan ilmaliikenteen hallintaverkon suorituskyvyn parantamiseksi olisi säädettävä yhdenmukaisista ilmatilan käytön vaatimuksista ja toimintamenetelmistä suorituskykyyn perustuvassa navigoinnissa.

                     (2)

                     Suorituskykyyn perustuvaa navigointia koskevien vaatimusten ja menetelmien olisi perustuttava Kansainvälisen siviili-ilmailujärjestön (ICAO) laatimiin sääntöihin, ja niiden täytäntöönpanossa olisi noudatettava ICAOn maailmanlaajuista lennonvarmistussuunnitelmaa (2) ja eurooppalaista ilmaliikenteen hallinnan yleissuunnitelmaa (3).

                     (3)

                     Komission täytäntöönpanoasetuksen (EU) N:o 923/2012 (4) liitteessä ja erityisesti sen SERA.5015 kohdan a alakohdassa, komission asetuksen (EU) N:o 965/2012 (5) liitteessä III ja erityisesti sen ORO.GEN.110 kohdan d alakohdassa, asetuksen (EY) N:o 216/2008 9 artiklan 1 kohdassa, sellaisena kuin se on pantu täytäntöön komission asetuksen (EU) N:o 452/2014 (6) liitteellä I, ja erityisesti sen TCO.205 kohdan a alakohdassa edellytetään ilma-alusten olevan asianmukaisesti varustettuja ja miehistön riittävän pätevää liikennöimään suunnitellulla reitillä tai menetelmällä. Näitä vaatimuksia olisi täydennettävä ilmatilan käyttöä koskevilla yhteisillä vaatimuksilla, joissa eritellään vastaavat lentomenetelmät ja reitit.

                     (4)

                     Komission täytäntöönpanoasetuksessa (EU) N:o 716/2014 (7) edellytetyn suorituskykyyn perustuvan navigoinnin käyttöönoton vilkkailla lähestymisalueilla odotetaan parantavan lähestymislentoratojen täsmällisyyttä ja helpottavan liikenteen jonoon järjestämistä nykyistä aiemmassa vaiheessa, minkä ansiosta on mahdollista vähentää polttoaineenkulutusta ja ympäristövaikutuksia laskeutumis- ja saapumisvaiheissa. Täytäntöönpanon helpottamiseksi tämän asetuksen vaatimusten olisi oltava johdonmukaiset asetuksen (EU) N:o 716/2014 vaatimusten kanssa.

                     (5)

                     Satelliitteihin perustuvien tarkennusjärjestelmien (SBAS) ja erityisesti Euroopan geostationaarisen navigointilisäjärjestelmän (EGNOS) käyttöä olisi edistettävä, sillä turvallisuus- ja kustannustehokkuusnäkökohdat tukevat LPV-lähestymismenetelmien mukaisten laskeutumisminimien käyttöönottoa. Lentotoimintaa muilla PBN-valmiuksilla olisi helpotettava säätämällä muista minimeistä LPV:n lisäksi.

                     (6)

                     Euroopan reittiverkon parantamissuunnitelmaa laatiessaan komission asetuksessa (EU) N:o 677/2011 (8) tarkoitetun verkon hallinnoijan on, mainitun asetuksen mukaisesti, käytettävä yhteistyöhön perustuvaa päätöksentekoprosessia. Näin ollen verkon hallinnoijan olisi koordinoitava tämän asetuksen mukaisten ilmaliikenteen hallinta- ja lennonvarmistuspalvelujen tarjoamista ATM/ANS-palvelujen tarjoajien kanssa erityisesti sen varmistamiseksi, että reittiverkkoon ja reittiverkosta pois siirtymiseen käytetyt ATS-reitit ovat vakiolähtöreittien (SID) ja vakiotuloreittien (STAR) spesifikaation mukaisia.

                     (7)

                     Tässä asetuksessa ATM/ANS-palvelujen tarjoajille asetettuihin PBN-menetelmien käyttöönottovaatimuksiin olisi erityisesti kuuluttava asianmukaiset vaatimukset 3D-lähestymismenetelmien käyttöönotosta kaikissa mittarikiitoteiden lähestymissuunnissa ja, jos palveluntarjoajat ovat määrittäneet SID- tai STAR-reitit, näiden reittien käyttöönotto. Näiden vaatimusten asettamisella voi tietyissä tilanteissa kuitenkin olla vakavia haitallisia seurauksia, jotka ovat merkittävämpiä kuin mahdolliset turvallisuuteen, kapasiteettiin ja tehokkuuteen liittyvät edut. Sen vuoksi ATM/ANS-palvelujen tarjoajilla olisi tällaisissa tapauksissa oltava oikeus poiketa näistä vaatimuksista, ja niille olisi sen sijaan asetettava näihin erityistilanteisiin paremmin soveltuvat vaihtoehtoiset vaatimukset, joilla saavutettaisiin silti mahdollisimman monet näistä eduista.

                     (8)

                     Turvallista ja sujuvaa siirtymää ajatellen ATM/ANS-palvelujen tarjoajilla olisi lisäksi oltava kohtuullisen ajanjakson ajan mahdollisuus tarjota palvelujaan myös muilla keinoin kuin käyttämällä suorituskykyyn perustuvaa navigointia tämän asetuksen vaatimusten mukaisesti. Tämän ei kuitenkaan pitäisi enää olla mahdollista 1 päivästä kesäkuuta 2030 alkaen muuten kuin varamenetelmänä, kun otetaan huomioon tarve järkeistää ATM/ANS-palvelujen tarjoamista ja välttää tarpeettomia kustannuksia, joita monikerroksisesta lennonvarmistusinfrastruktuurista aiheutuu erityisesti ilmatilan käyttäjille.

                     (9)

                     Turvallisuuden vuoksi olisi varmistettava sujuva ja koordinoitu siirtyminen ATM/ANS-palvelujen tarjoamiseen käyttäen suorituskykyyn perustuvaa navigointia tämän asetuksen vaatimusten mukaisesti. ATM/ANS-palvelujen tarjoajien olisi sen vuoksi toteutettava nopeasti ja tehokkaasti kaikki tarvittavat toimenpiteet tämän tavoitteen saavuttamiseksi. Toimenpiteisiin olisi kuuluttava sellaisen siirtymäsuunnitelman laatiminen, joka kunkin palveluntarjoajan olisi pidettävä ajan tasalla niin, että siinä otetaan huomioon kaikki siirtymisen kannalta merkityksellinen kehitys. Siirtymäsuunnitelmat ja kaikki niiden päivitykset, jotka ovat sikäli merkittäviä, että niistä aiheutuu sisällöllisiä muutoksia suunnitelmiin ja ne voivat vaikuttaa oleellisesti asianomaisten osapuolten etuihin, olisi vahvistettava sen jälkeen kun osapuolia on kuultu, jotta voidaan varmistaa, että niiden näkemykset otetaan tarpeen mukaan huomioon, ja sen jälkeen kun muutoksille on saatu toimivaltaisen viranomaisen hyväksyntä, jotta varmistetaan tässä asetuksessa vahvistettujen vaatimusten täyttyminen ja erityisesti sen 4 artiklan 1 kohdan noudattaminen.

                     (10)

                     Poikkeuksellisesti voi syntyä tilanteita, joissa tässä asetuksessa säädettyjen PBN- vaatimusten täytäntöönpanon jälkeen ATM/ANS-palvelujen tarjoajille osoittautuu mahdottomaksi tarjota palvelujaan näiden vaatimusten mukaisesti ennakoimattomista syistä, joihin ne eivät pysty vaikuttamaan. Rajoittamatta näille palveluntarjoajille asetettua velvollisuutta toteuttaa kaikki kohtuulliset toimenpiteet, siltä osin kuin se on niiden vallassa, tällaisten tilanteiden estämiseksi ja näiden vaatimusten täyttämiseksi mahdollisimman pian uudelleen, jos tällainen tilanne kuitenkin syntyy, niiden olisi toteutettava tarvittavat varotoimenpiteet, jotta palvelujen tarjonta jatkuu turvallisesti muilla keinoin, erityisesti käyttäen konventionaalisia suunnistusmenetelmiä.

                     (11)

                     Osapuolille on tarpeen antaa riittävästi aikaa tämän asetuksen noudattamiseen. Vaatimusta, joka koskee PBN:n yksinomaista käyttöä, olisi sovellettava asianmukaisesta myöhäisemmästä ajankohdasta lähtien, jotta turvallista ja sujuvaa siirtymää varten jää riittävästi aikaa. Lisäksi joitakin liitteessä olevia säännöksiä olisi myös sovellettava asianmukaisesta myöhäisemmästä ajankohdasta lähtien, kun otetaan huomioon lisäaika, jonka osapuolet tarvitsevat mukautuakseen kyseessä oleviin vaatimuksiin.

                     (12)

                     Tässä asetuksessa säädetyt toimenpiteet perustuvat lausuntoon, jonka Euroopan lentoturvallisuusvirasto on antanut asetuksen (EY) N:o 216/2008 17 artiklan 2 kohdan b alakohdan ja 19 artiklan 1 kohdan mukaisesti.

                     (13)

                     Tässä asetuksessa säädetyt toimenpiteet ovat Euroopan parlamentin ja neuvoston asetuksen (EY) N:o 549/2004 (9) 5 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Kohde ja soveltamisala

               1.   Tässä asetuksessa vahvistetaan ilmatilan käyttöä koskevat vaatimukset ja toimintamenetelmät suorituskykyyn perustuvaa navigointia varten.

               2.   Tätä asetusta sovelletaan ilmaliikenteen hallinta- ja lennonvarmistuspalvelujen (ATM/ANS) tarjoajiin ja lentopaikan pitäjiin, jäljempänä ’ATM/ANS-palvelujen tarjoajat’, jotka vastaavat mittarilähestymismenetelmien tai ilmaliikennepalvelureittien (ATS-reittien) käyttöönotosta, silloin kun ne tarjoavat palvelujaan seuraavassa ilmatilassa:

                           a)

                           sen alueen yläpuolella, johon perussopimusta sovelletaan;

                           b)

                           missä tahansa muussa ilmatilassa, jossa jäsenvaltiot vastaavat lennonvarmistuspalvelujen tarjoamisesta yhtenäisessä eurooppalaisessa ilmatilassa annetun Euroopan parlamentin ja neuvoston asetuksen (EY) N:o 551/2004 (10) 1 artiklan 3 kohdan mukaisesti.

            2 artikla
            Määritelmät
            Tässä asetuksessa tarkoitetaan

                        1)

                        ’suorituskykyyn perustuvalla navigoinnilla (PBN)’ suorituskykyyn perustuvaa navigointia sellaisena kuin se määritellään asetuksen (EU) N:o 965/2012 2 artiklan 5 kohdassa;

                        2)

                        ’ATS-reitillä’ ATS-reittiä sellaisena kuin se määritellään täytäntöönpanoasetuksen (EU) N:o 923/2012 2 artiklan 46 kohdassa;

                        3)

                        ’mittarilähestymismenetelmällä’ mittarilähestymismenetelmää sellaisena kuin se määritellään täytäntöönpanoasetuksen (EU) N:o 923/2012 2 artiklan 90 kohdassa;

                        4)

                        ’konventionaalisella suunnistusmenetelmällä’ ATS-reittejä ja mittarilähestymismenetelmiä, jotka ovat riippuvaisia maan pinnalla olevista suunnistuksen apulaitteista, jotka eivät mahdollista tässä asetuksessa vahvistettujen suorituskykyyn perustuvan navigoinnin vaatimusten täyttämistä;

                        5)

                        ’mittarikiitotiellä’ mittarikiitotietä sellaisena kuin se määritellään komission asetuksen (EU) N:o 139/2014 (11) liitteessä I olevassa 22 kohdassa;

                        6)

                        ’suunnistustarkkuusvaatimuksella’ ilma-alusta ja lentomiehistöä koskevia vaatimuksia, joita tarvitaan suorituskykyyn perustuvan navigoinnin tueksi määritellyssä ilmatilassa;

                        7)

                        ’vaadittua suunnistustarkkuutta (RNP) X koskevalla vaatimuksella’ aluesuunnistukseen perustuvaa suunnistustarkkuusvaatimusta, johon sisältyy vaatimus ilma-aluksessa tapahtuvasta suorituskyvyn seurannasta ja siihen liittyvistä varoituksista, jossa ”X” viittaa sivusuuntaisen navigoinnin tarkkuuteen meripeninkulmina tai lentotoiminnan tyyppiin ja vaadittuihin toimintoihin;

                        8)

                        ’sivusuuntaopastuksella (LNAV)’, ’sivusuuntaopastuksella/ pystysuuntaopastuksella (LNAV/VNAV)’ ja ’sivusuuntaisesti tarkalla pystysuuntaopastuksella (LPV)’ niitä tietoruutuja, joilla tunnistetaan erilaiset toimintaminimit lähestymiskartoissa, jotka kuvaavat maailmanlaajuisiin satelliittinavigointijärjestelmiin (GNSS) perustuvia lähestymismenetelmiä ja jotka luokitellaan RNP-lähestymisiksi (RNP APCH);

                        9)

                        ’vakiokaarrolla rastille (radius to fix, RF)’ määritetyn kääntöpisteen ympäri vakiokaarrolla lennettävää lentorataa, joka päättyy määrättyyn pisteeseen;

                        10)

                        ’2D-lähestymisellä’ ei-tarkkuuslähestymismenetelmäksi luokiteltavaa mittarilähestymismenetelmää sellaisena kuin se määritellään täytäntöönpanoasetuksen (EU) N:o 923/2012 2 artiklan 90 kohdassa;

                        11)

                        ’3D-lähestymisellä’ pystysuuntaopastetuksi lähestymiseksi tai tarkkuuslähestymismenetelmäksi luokiteltavaa mittarilähestymismenetelmää sellaisena kuin se määritellään täytäntöönpanoasetuksen (EU) N:o 923/2012 2 artiklan 90 kohdassa;

                        12)

                        ’satelliitteihin perustuvalla tarkennusjärjestelmällä (SBAS)’ kattavaa tarkennusjärjestelmää, jossa GNSS:n käyttäjä saa tarkennustiedon satelliitteihin perustuvasta lähettimestä;

                        13)

                        ’aluesuunnistusta (RNAV) X koskevalla vaatimuksella’ aluesuunnistukseen perustuvaa suunnistustarkkuusvaatimusta, johon ei sisälly vaatimusta ilma-aluksessa tapahtuvasta suorituskyvyn seurannasta ja siihen liittyvistä varoituksista, jossa ”X” viittaa sivusuuntaisen navigoinnin tarkkuuteen meripeninkulmina;

                        14)

                        ’vakiotuloreitillä (STAR)’ nimettyä mittarilentosääntöjen mukaista saapumisreittiä, joka yhdistää yleensä ATS-reitillä sijaitsevan merkitsevän pisteen pisteeseen, josta lähtien voidaan noudattaa julkaistua mittarilähestymismenetelmää;

                        15)

                        ’vakiolähtöreitillä (SID)’ nimettyä mittarilentosääntöjen mukaista lähtöreittiä, joka yhdistää lentopaikan yleensä ATS-reitillä sijaitsevaan määritettyyn merkitsevään pisteeseen, josta lähtien matkalento-osuus alkaa;

                        16)

                        ’navigointitoiminnolla’ navigointijärjestelmän yksityiskohtaisia valmiuksia, jotka tarvitaan ehdotetun lentotoiminnan tarpeiden täyttämiseen ilmatilassa.

            3 artikla
            PBN-vaatimukset
            ATM/ANS-palvelujen tarjoajien on noudatettava liitteen luvussa PBN vahvistettuja PBN-menetelmien käyttöönottovaatimuksia.

            4 artikla
            Siirtymätoimenpiteet

               1.   ATM/ANS-palvelujen tarjoajien on toteutettava tarvittavat toimenpiteet, jotta varmistetaan niiden sujuva ja turvallinen siirtyminen palvelujen tarjontaan käyttäen suorituskykyyn perustuvaa navigointia 3 artiklan mukaisesti.
               Näihin toimenpiteisiin on sisällyttävä siirtymäsuunnitelman laatiminen ja toteutus. ATM/ANS-palvelujen tarjoajien on pidettävä siirtymäsuunnitelmansa ajan tasalla.
               Siirtymäsuunnitelman on oltava johdonmukainen Euroopan ilmaliikenteen hallinnan yleissuunnitelman sekä Euroopan parlamentin ja neuvoston asetuksen (EY) N:o 550/2004 (12) 15 a artiklassa tarkoitettujen yhteisten hankkeiden kanssa.

               2.   ATM/ANS-palvelujen tarjoajien on kuultava seuraavia osapuolia siirtymäsuunnitelmaluonnoksesta ja sen merkittävien päivitysten luonnoksista ja otettava tarpeen mukaan huomioon niiden näkemykset:

                           a)

                           lentopaikkojen pitäjät, ilmatilan käyttäjät ja niitä ilmatilan käyttäjiä edustavat järjestöt, joihin niiden palvelujen tarjonta vaikuttaa;

                           b)

                           asetuksen (EU) N:o 677/2011 3 artiklan 1 kohdassa tarkoitettu verkon hallinnoija;

                           c)

                           ATM/ANS-palvelujen tarjoajat, jotka tarjoavat palvelujaan vierekkäisillä ilmatilan lohkoilla.

               3.   Edellä 2 kohdassa tarkoitetun kuulemisen jälkeen ATM/ANS-palvelujen tarjoajien on toimitettava kuulemisen tulokset sekä siirtymäsuunnitelmaluonnos tai sen merkittävän päivityksen luonnos kyseisestä ilmatilasta vastaavan toimivaltaisen viranomaisen hyväksyttäviksi.
               Toimivaltaisen viranomaisen on tarkastettava, täyttääkö siirtymäsuunnitelmaluonnos tai sen merkittävän päivityksen luonnos tämän asetuksen vaatimukset, ja erityisesti se, onko suunnitelmassa otettu tarpeen mukaan huomioon ilmatilan käyttäjien näkemykset, valtion ilma-alusten käyttäjät mukaan luettuina. Toimivaltaisen viranomaisen jäsenvaltio voi määrätä, että tällainen tarkastus on tehtävä koordinoidusti kyseisen jäsenvaltion muiden asiaankuuluvien viranomaisten kanssa.
               Kyseisen toimivaltaisen viranomaisen on ilmoitettava ATM/ANS-palvelujen tarjoajille tarkastuksen tuloksesta ilman aiheetonta viivytystä. ATM/ANS-palvelujen tarjoajat eivät saa vahvistaa tai panna täytäntöön siirtymäsuunnitelmaa tai sen merkittävää päivitystä ennen kuin toimivaltainen viranomainen on ilmoittanut, että se on hyväksynyt siirtymäsuunnitelmaluonnoksen tai sen merkittävän päivityksen luonnoksen.

            5 artikla
            PBN:n yksinomainen käyttö

               1.   ATM/ANS-palvelujen tarjoajat eivät saa tarjota palvelujaan käyttäen konventionaalisia suunnistusmenetelmiä tai suorituskykyyn perustuvaa navigointia, joka ei ole liitteessä olevan AUR.PBN.2005 kohdan vaatimusten mukaista.

               2.   Edellä 1 kohta ei rajoita 6 artiklan soveltamista eikä ATM/ANS-palvelujen tarjoajien mahdollisuutta tarjota palvelujaan käyttäen laskeutumisjärjestelmiä, jotka mahdollistavat asetuksen (EU) N:o 965/2012 liitteessä I olevassa 14, 15 ja 16 kohdassa tarkoitetun kategorian CAT II, CAT IIIA tai CAT IIIB toiminnan.

            6 artikla
            Varotoimenpiteet
            ATM/ANS-palvelujen tarjoajien on toteutettava tarvittavat toimenpiteet sen varmistamiseksi, että niillä on edelleen valmiudet tarjota palvelujaan muilla keinoin, jos ennakoimattomista syistä, joihin ne eivät pysty vaikuttamaan, GNSS tai muut suorituskykyyn perustuvassa navigoinnissa käytettävät menetelmät eivät ole enää saatavilla, minkä vuoksi ne eivät pysty tarjoamaan palvelujaan 3 artiklan mukaisesti. Näihin toimenpiteisiin on sisällyttävä erityisesti konventionaalisten suunnistuksen apulaitteiden verkoston sekä siihen liittyvän valvonnan ja viestinnän infrastruktuurin säilyttäminen.

            7 artikla
            Voimaantulo ja soveltaminen

               1.   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               2.   Tätä asetusta sovelletaan 3 päivästä joulukuuta 2020 alkaen.
               Poiketen kuitenkin siitä, mitä ensimmäisessä alakohdassa säädetään:

                           a)

                           asetuksen 5 artiklaa sovelletaan 6 päivästä kesäkuuta 2030;

                           b)

                           täytäntöönpanoasetuksen (EU) N:o 716/2014 liitteessä olevassa 1.2.1 kohdassa luetelluilla lentopaikoilla sekä muilla lentopaikoilla niissä mittarikiitoteiden lähestymissuunnissa, joissa on käytössä tarkkuuslähestymismenetelmät, liitteessä olevan AUR.PBN.2005 kohdan 1 alakohtaa sovelletaan 25 päivästä tammikuuta 2024;

                           c)

                           kaikkien mittarikiitoteiden lähestymissuuntien osalta liitteessä olevan AUR.PBN.2005 kohdan 4 alakohtaa sovelletaan 25 päivästä tammikuuta 2024 alkaen yhteen määritettyyn SID- tai STAR-reittiin ja 6 päivästä kesäkuuta 2030 kaikkiin määritettyihin SID- tai STAR-reitteihin;

                           d)

                           lentopinnan 150 alapuolisilla ATS-reiteillä liitteessä olevaa AUR.PBN.2005 kohdan 6 alakohtaa sovelletaan 25 päivästä tammikuuta 2024.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä heinäkuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 79, 13.3.2008, s. 1.

            (2)  ICAO Doc 9750.

            (3)  Komission täytäntöönpanoasetus (EU) N:o 409/2013, annettu 3 päivänä toukokuuta 2013, yhteisten hankkeiden määrittelemisestä, hallintorakenteiden perustamisesta ja kannustimien yksilöimisestä Euroopan ilmaliikenteen hallinnan yleissuunnitelman toteuttamisen tueksi (EUVL L 123, 4.5.2013, s. 1).

            (4)  Komission täytäntöönpanoasetus (EU) N:o 923/2012, annettu 26 päivänä syyskuuta 2012, yhteisistä lentosäännöistä, lennonvarmistuspalveluja ja -menetelmiä koskevista operatiivisista säännöksistä sekä täytäntöönpanoasetuksen (EU) N:o 1035/2011 ja asetusten (EY) N:o 1265/2007, (EY) N:o 1794/2006, (EY) N:o 730/2006, (EY) N:o 1033/2006 ja (EU) N:o 255/2010 muuttamisesta (EUVL L 281, 13.10.2012, s. 1).

            (5)  Komission asetus (EU) N: o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N: o 216/2008 mukaisesti (EUVL L 296, 25.10.2012, s. 1).

            (6)  Komission asetus (EU) N:o 452/2014, annettu 29 päivänä huhtikuuta 2014, kolmansien maiden lentotoiminnan harjoittajien lentotoimintaan liittyvien teknisten vaatimusten ja hallinnollisten menettelyjen vahvistamisesta Euroopan parlamentin ja neuvoston asetuksen (EY) N:o 216/2008 mukaisesti (EUVL L 133, 6.5.2014, s. 12).

            (7)  Komission täytäntöönpanoasetus (EU) N:o 716/2014, annettu 27 päivänä kesäkuuta 2014, eurooppalaisen ilmaliikenteen hallinnan yleissuunnitelmaa tukevan yhteisen kokeiluhankkeen aloittamisesta (EUVL L 190, 28.6.2014, s. 19).

            (8)  Komission asetus (EU) N:o 677/2011, annettu 7 päivänä heinäkuuta 2011, ilmaliikenteen hallintaverkon toimintojen toteuttamista koskevista yksityiskohtaisista säännöistä ja asetuksen (EU) N:o 691/2010 muuttamisesta (EUVL L 185, 15.7.2011, s. 1).

            (9)  Euroopan parlamentin ja neuvoston asetus (EY) N:o 549/2004, annettu 10 päivänä maaliskuuta 2004, yhtenäisen eurooppalaisen ilmatilan toteuttamisen puitteista (puiteasetus) (EUVL L 96, 31.3.2004, s. 1).

            (10)  Euroopan parlamentin ja neuvoston asetus (EY) N:o 551/2004, annettu 10 päivänä maaliskuuta 2004, yhtenäisen eurooppalaisen ilmatilan organisoinnista ja käytöstä (ilmatila-asetus) (EUVL L 96, 31.3.2004, s. 20).

            (11)  Komission asetus (EU) N:o 139/2014, annettu 12 päivänä helmikuuta 2014, lentopaikkoihin liittyvistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 44, 14.2.2014, s. 1).

            (12)  Euroopan parlamentin ja neuvoston asetus (EY) N:o 550/2004, annettu 10 päivänä maaliskuuta 2004, lennonvarmistuspalvelujen tarjoamisesta yhtenäisessä eurooppalaisessa ilmatilassa (palveluntarjonta-asetus) (EUVL L 96, 31.3.2004, s. 10).

            LIITE

               LUKU PBN – Suorituskykyyn perustuva navigointi

               AUR.PBN.1005.   Kohde

            Tässä luvussa vahvistetaan 3 artiklan mukaisesti suorituskykyyn perustuvan navigoinnin (PBN) käyttöönottoa koskevat vaatimukset, jotka ATM/ANS-palvelujen tarjoajien on täytettävä.

               AUR.PBN.2005   Reitit ja menetelmät

                        1)

                        ATM/ANS-palvelujen tarjoajien on otettava kaikkien mittarikiitoteiden päissä käyttöön lähestymismenetelmät RNP-lähestymisen (RNP APCH) spesifikaation vaatimusten mukaisesti, mukaan lukien LNAV-, LNAV/VNAV- ja LPV-minimit sekä liikennetiheyden tai liikenteen kompleksisuuden sitä edellyttäessä vakiokaarrot rastille (RF).

                        2)

                        Poiketen siitä, mitä 1 kohdassa säädetään, mittarikiitoteiden päissä, joissa 3D-lähestymismenetelmien käyttöönotto on maaston, esteiden tai liikenteen porrastusolosuhteiden vuoksi suhteettoman vaikeaa, ATM/ANS-palvelujen tarjoajien on otettava käyttöön 2D-lähestymismenetelmät RNP APCH -spesifikaation vaatimusten mukaisesti. Tällöin ne voivat 2D-lähestymismenetelmien käyttöönoton lisäksi ottaa käyttöön 3D-lähestymismenetelmät erityishyväksyntää edellyttävien RNP-lähestymismenetelmien (RNP AR APCH) spesifikaation vaatimusten mukaisesti.

                        3)

                        Poiketen siitä, mitä 1 kohdassa säädetään, mittarikiitoteiden päissä, joissa ei ole asianmukaista SBAS-palvelun paikannustietoa, ATM/ANS-palvelujen tarjoajien on otettava käyttöön RNP APCH -menetelmät, mukaan lukien LNAV- ja LNAV/VNAV-minimit. ATM/ANS-palvelujen tarjoajien on näissä mittarikiitoteiden päissä otettava käyttöön myös LPV-minimit viimeistään 18 kuukauden kuluttua siitä päivästä, jona asianmukainen SBAS-palvelun paikannustieto on saatavilla.

                        4)

                        Jos ATM/ANS-palvelujen tarjoajat ovat määrittäneet SID- tai STAR-reitit, ne on otettava käyttöön RNAV 1 -spesifikaation vaatimusten mukaisesti.

                        5)

                        Poiketen siitä, mitä 4 kohdassa säädetään, jos ATM/ANS-palvelujen tarjoajat ovat määrittäneet SID- tai STAR-reitit ja ilmaliikenteen kapasiteetin ja turvallisuuden säilyttäminen ympäristöissä, joissa liikenne on vilkasta, kompleksista tai jossa on maastokohteita, edellyttää mainitussa kohdassa tarkoitettuja suorituskykyvaatimuksia korkeampia vaatimuksia, niiden on otettava nämä reitit käyttöön RNP 1 -spesifikaation vaatimusten mukaisesti, mukaan lukien yksi tai useampi seuraavista lisänavigointitoiminnoista:

                                    a)

                                    toiminta korkeussuuntaisella lentoradalla ja kahden reittipisteen välillä käyttäen

                                                i)

                                                AT-korkeusrajoitusta;

                                                ii)

                                                AT OR ABOVE -korkeusrajoitusta;

                                                iii)

                                                AT OR BELOW -korkeusrajoitusta;

                                                iv)

                                                WINDOW-rajoitusta;

                                    b)

                                    vakiokaarto rastille.

                        6)

                        Jos ATM/ANS-palvelujen tarjoajat ovat määrittäneet ATS-reitit matkalentoa varten, niiden on otettava nämä reitit käyttöön RNAV 5 -spesifikaation vaatimusten mukaisesti.

                        7)

                        Poiketen siitä, mitä 4 ja 6 kohdassa säädetään, jos ATM/ANS-palvelujen tarjoajat ovat ottaneet käyttöön ATS-reitit, SID-reitit tai STAR-reitit pyöriväsiipisille ilma-aluksille, niiden on pantava nämä reitit täytäntöön RNP 0.3-, RNAV 1- tai RNP 1 -spesifikaation vaatimusten mukaisesti. Tässä tapauksessa niillä on oikeus päättää, minkä näistä kolmesta vaatimuskokonaisuudesta ne täyttävät.


title: Komission täytäntöönpanoasetus (EU) 2018/1077, annettu 30 päivänä heinäkuuta 2018, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 soveltamissäännöistä annetun täytäntöönpanoasetuksen (EU) N:o 808/2014 muuttamisesta

text:
                  31.7.2018

                  FI

                  Euroopan unionin virallinen lehti

                  L 194/44

         KOMISSION TÄYTÄNTÖÖNPANOASETUS (EU) 2018/1077,
         annettu 30 päivänä heinäkuuta 2018,
         Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 soveltamissäännöistä annetun täytäntöönpanoasetuksen (EU) N:o 808/2014 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1305/2013 (1) ja erityisesti sen 8 artiklan 3 kohdan,
         sekä katsoo seuraavaa:

                     (1)

                     Komission täytäntöönpanoasetuksessa (EU) N:o 808/2014 (2) vahvistetaan asetuksen (EU) N:o 1305/2013 soveltamista koskevat säännöt. Euroopan parlamentin ja neuvoston asetuksella (EU) 2017/2393 (3) on muutettu asetusta (EU) N:o 1305/2013 Euroopan maaseudun kehittämisen maatalousrahastoa (maaseuturahasto) koskevien yleisten sääntöjen yksinkertaistamiseksi. Sen vuoksi asetuksen (EU) N:o 1305/2013 täytäntöönpanoa koskevia sääntöjä olisi muutettava.

                     (2)

                     Velvoite soveltaa erityistä tarjouspyyntömenettelyä neuvontapalveluja tarjoavien elinten valitsemiseksi on poistettu. Sen vuoksi täytäntöönpanosäännöt, joissa viitataan tarjouspyyntöihin, olisi kumottava.

                     (3)

                     Asetuksen (EU) N:o 1305/2013 2 artiklan 1 kohdan n alakohdassa vahvistetaan nuorten viljelijöiden toteuttamaa yhteistä perustamista koskevat säännöt, ja mainitun asetuksen 2 artiklan 1 kohdan s alakohdassa annetaan ’toiminnan aloittamispäivän’ määritelmä. Tämän vuoksi täytäntöönpanoasetuksen (EU) N:o 808/2014 liitteessä I olevan 1 osan 8 kohdassa olevia nuorta viljelijää koskevia säännöksiä olisi mukautettava vastaavasti. Komission täytäntöönpanoasetuksen (EU) N:o 809/2014 (4) tila- ja yritystoiminnan kehittämistä koskevat säännöt sisältävä 57 artikla on kumottu, ja sen vuoksi myös täytäntöönpanoasetuksessa (EU) N:o 808/2014 vahvistettuja liiketoimintasuunnitelmia koskevia sääntöjä olisi yksinkertaistettava.

                     (4)

                     Rahoitusvälineitä koskevia sääntöjä on yksinkertaistettu. Asetuksen (EU) N:o 1305/2013 49 artiklan 4 kohdassa on otettu käyttöön valintaperusteiden soveltamista koskeva poikkeus, jos tuki myönnetään rahoitusvälineiden muodossa. Tämän vuoksi täytäntöönpanoasetuksen (EU) N:o 808/2014 liitteessä I olevan 1 osan 8 kohtaa olisi mukautettava kyseisen poikkeuksen huomioon ottamiseksi.

                     (5)

                     Jotta vältettäisiin tarpeeton hallinnollinen rasite ja erityisesti rahoitussuunnitelmiin tiheään tehtävät muutokset, on tarpeen selventää, että kunkin ohjelman rahoitussuunnitelmassa esitettyjen suunniteltujen maaseuturahaston rahoitusosuuksien ylityksiin liittyvä yläraja lasketaan kunkin toimenpiteen kokonaismäärän perusteella.

                     (6)

                     Asetuksen (EU) N:o 1305/2013 39 a artiklassa säädetään tietyllä tuotannonalalla toimiville viljelijöille tarkoitetusta tulojen vakauttamisvälineestä myönnettävästä tuesta, ja mainitun asetuksen 37 artiklassa säädetään tuesta maatalouden vakuutusjärjestelmiin, jotka kattavat epäsuotuisista sääoloista, eläin- tai kasvitaudeista, tuholaisvahingosta taikka ympäristövahingosta johtuvat tuotannonmenetykset, jotka ovat yli 20 prosenttia keskimääräisestä vuosituotannosta. Asetuksen (EU) N:o 1305/2013 8 artiklan 1 kohdan h alakohdan mukaisesti rahoitussuunnitelmassa olisi esitettävä suunniteltu maaseuturahaston tuki ja rahoitusosuus.

                     (7)

                     Sen vuoksi täytäntöönpanoasetusta (EU) N:o 808/2014 olisi muutettava.

                     (8)

                     Tässä asetuksessa säädetyt toimenpiteet ovat maaseudun kehittämiskomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetus (EU) N:o 808/2014 seuraavasti:

                        1)

                        Poistetaan 7 artikla;

                        2)

                        Poistetaan 8 artiklan 1 kohta;

                        3)

                        Muutetaan liitteessä I oleva 1 osa seuraavasti:

                                    a)

                                    Muutetaan 8 kohta ”Valittujen toimenpiteiden kuvaus” seuraavasti:

                                                i)

                                                Korvataan 2 kohdan c alakohta seuraavasti:

                                                            ”c)

                                                            Laajuus, tuen taso, tuensaajat sekä tarvittaessa määrän tai tukiprosentin laskentamenetelmä eriteltynä tarvittaessa alatoimenpiteittäin ja/tai toimintatyypeittäin. Kunkin toimintatyypin osalta tukikelpoiset kustannukset, tukikelpoisuusedellytykset, sovellettavat määrät ja tukiprosentit sekä valintaperusteiden vahvistamisen periaatteet. Jos tuki myönnetään asetuksen (EU) N:o 1303/2013 38 artiklan 4 kohdan ensimmäisen alakohdan a ja b alakohdan mukaisesti toteutettuun rahoitusvälineeseen, kuvaus rahoitusvälineen tyypistä, lopullisten tuensaajien pääryhmät, tukikelpoisten kustannusten päälajit sekä tuen enimmäismäärä.”

                                                ii)

                                                Korvataan 2 kohdan e alakohdan 5 kohta seuraavasti:
                                                ”5.   Tila- ja yritystoiminnan kehittäminen (asetuksen (EU) N:o 1305/2013 19 artikla)

                                                            —

                                                            Asetuksen (EU) N:o 1305/2013 19 artiklan 1 kohdan a alakohdan iii alakohdassa tarkoitettu pientilojen määrittely.

                                                            —

                                                            Asetuksen (EU) N:o 1305/2013 2 artiklan 1 kohdan s alakohdassa tarkoitettu toimien määrittely (’toiminnan aloittamispäivä’).

                                                            —

                                                            Asetuksen (EU) N:o 1305/2013 19 artiklan 4 kohdan viidennessä alakohdassa tarkoitettu ala- ja ylärajojen määrittely.

                                                            —

                                                            Nuorille viljelijöille myönnettävän tuen erityisedellytykset, jos nuori viljelijä ei perusta tilaa ainoana siitä vastaavana viljelijänä delegoidun asetuksen (EU) N:o 807/2014 2 artiklan 1 ja 2 kohdan mukaisesti.

                                                            —

                                                            Tiedot delegoidun asetuksen (EU) N:o 807/2014 2 artiklan 3 kohdassa tarkoitetun lisäajan soveltamisesta.

                                                            —

                                                            Tiivistelmä liiketoimintasuunnitelman vaatimuksista.

                                                            —

                                                            Sen mahdollisuuden käyttäminen, että eri toimenpiteitä voidaan yhdistää liiketoimintasuunnitelman avulla ja siten tarjota nuorille viljelijöille mahdollisuus hyödyntää näitä toimenpiteitä.

                                                            —

                                                            Alat, joita toiminnan laajentaminen koskee.”

                                                iii)

                                                Korvataan 2 kohdan e alakohdassa 16 kohdan otsikko seuraavasti:
                                                ”16.
                                                      Riskienhallinta (asetuksen (EU) N:o 1305/2013 36–39 a artikla)”

                                    b)

                                    Muutetaan 10 kohdan c alakohta seuraavasti:

                                                i)

                                                Lisätään ensimmäiseen alakohtaan v alakohta seuraavasti:

                                                            ”v)

                                                            asetuksen (EU) N:o 1305/2013 37 artiklan mukaisesti toteutettujen toimien, joissa menetysten minimiraja-arvoksi on vahvistettu 20 prosenttia, ja asetuksen (EU) N:o 1305/2013 39 a artiklan mukaisesti toteutettujen toimien osalta ohjeellinen unionin kokonaisrahoitus ja ohjeellinen rahoitusosuus.”

                                                ii)

                                                Lisätään alakohta seuraavasti:
                                                ”Asetuksen (EU) N:o 1306/2013 36 artiklassa tarkoitettujen välimaksujen ja mainitun asetuksen 37 artiklassa tarkoitetun loppumaksun suorittamista sekä 51 artiklassa tarkoitettua tilien tarkastamista ja hyväksymistä varten ohjelman tukikelpoisiin julkisiin menoihin osoitettua maaseuturahaston rahoitusosuutta on noudatettava toimenpiteen tasolla.”

            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä heinäkuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 347, 20.12.2013, s. 487.

            (2)  Komission täytäntöönpanoasetus (EU) N:o 808/2014, annettu 17 päivänä heinäkuuta 2014, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 soveltamissäännöistä (EUVL L 227, 31.7.2014, s. 18).

            (3)  Euroopan parlamentin ja neuvoston asetus (EU) 2017/2393, annettu 13 päivänä joulukuuta 2017, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun asetuksen (EU) N:o 1305/2013, yhteisen maatalouspolitiikan rahoituksesta, hallinnoinnista ja seurannasta annetun asetuksen (EU) N:o 1306/2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun asetuksen (EU) N:o 1307/2013, maataloustuotteiden yhteisestä markkinajärjestelystä annetun asetuksen (EU) N:o 1308/2013 ja elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä annetun asetuksen (EU) N:o 652/2014 muuttamisesta (EUVL L 350, 29.12.2017, s. 15).

            (4)  Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).


title: Komission täytäntöönpanoasetus (EU) 2018/1201, annettu 22 päivänä elokuuta 2018, nimityksen kirjaamisesta aitojen perinteisten tuotteiden rekisteriin (”Kiełbasa krakowska sucha staropolska” (APT))

text:
                  27.8.2018

                  FI

                  Euroopan unionin virallinen lehti

                  L 217/5

         KOMISSION TÄYTÄNTÖÖNPANOASETUS (EU) 2018/1201,
         annettu 22 päivänä elokuuta 2018,
         nimityksen kirjaamisesta aitojen perinteisten tuotteiden rekisteriin (”Kiełbasa krakowska sucha staropolska” (APT))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Puolan hakemus nimityksen ”Kiełbasa krakowska sucha staropolska” rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan b alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Kiełbasa krakowska sucha staropolska” olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Kiełbasa krakowska sucha staropolska” (APT).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.2 ”Lihavalmisteet (kuumennetut, suolatut, savustetut jne.)” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä elokuuta 2018.

                  Komission puolesta,

                  puheenjohtajan nimissä

               Pierre MOSCOVICI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 53, 13.2.2018, s. 11.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).


title: Komission täytäntöönpanoasetus (EU) 2018/1264, annettu 20 päivänä syyskuuta 2018, tehoaineen petoksamidi hyväksynnän uusimisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  21.9.2018

                  FI

                  Euroopan unionin virallinen lehti

                  L 238/71

         KOMISSION TÄYTÄNTÖÖNPANOASETUS (EU) 2018/1264,
         annettu 20 päivänä syyskuuta 2018,
         tehoaineen petoksamidi hyväksynnän uusimisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan,
         sekä katsoo seuraavaa:

                     (1)

                     Komission direktiivillä 2006/41/EY (2) sisällytettiin petoksamidi tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen petoksamidi hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 31 päivänä tammikuuta 2019.

                     (4)

                     Hakemus, jossa pyydettiin uusimaan petoksamidin hyväksyntä, jätettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Hakija on toimittanut täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 31 päivänä elokuuta 2016.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijalle ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 30 päivänä elokuuta 2017 komissiolle päätelmänsä (6) siitä, voidaanko petoksamidin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Komissio esitti petoksamidiin liittyvän uusimista koskevan kertomuksen luonnoksen pysyvälle kasvi-, eläin-, elintarvike- ja rehukomitealle 6 päivänä lokakuuta 2017.

                     (9)

                     Hakijalle annettiin tilaisuus esittää huomautuksensa uusimista koskevan kertomuksen luonnoksesta.

                     (10)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden tehoainetta petoksamidi sisältävän kasvinsuojeluaineen yhden tai useamman edustavan käyttötarkoituksen osalta.

                     (11)

                     Sen vuoksi on asianmukaista uusia petoksamidin hyväksyntä.

                     (12)

                     Petoksamidin hyväksynnän uusimiseen liittyvä riskinarviointi perustuu rajalliseen määrään edustavia käyttötarkoituksia, mikä ei kuitenkaan rajoita niitä käyttötarkoituksia, joita varten petoksamidia sisältäviä kasvinsuojeluaineita voidaan hyväksyä. Näin ollen on asianmukaista poistaa rajoitus, jonka mukaan käyttötarkoituksena voi olla ainoastaan käyttö rikkakasvien torjunta-aineena.

                     (13)

                     Asetuksen (EY) N:o 1107/2009 14 artiklan 1 kohdan mukaisesti, luettuna yhdessä sen 6 artiklan kanssa, ja ottaen huomioon nykyisen tieteellisen ja teknisen tietämyksen hyväksyntään on kuitenkin tarpeen liittää tiettyjä edellytyksiä ja rajoituksia. Erityisesti on aiheellista edellyttää lisää vahvistavia tietoja.

                     (14)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (15)

                     Petoksamidin hyväksynnän voimassaoloaikaa pidennettiin 31 päivään tammikuuta 2019 komission täytäntöönpanoasetuksella (EU) 2018/84 (7), jotta uusimisprosessi voitaisiin saattaa päätökseen ennen kyseisen aineen hyväksynnän voimassaolon päättymistä. Koska uusimista koskeva päätös on kuitenkin tehty jo ennen voimassaolon myöhennettyä päättymispäivää, tätä asetusta olisi sovellettava 1 päivästä joulukuuta 2018.

                     (16)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusiminen
            Uusitaan tehoaineen petoksamidi hyväksyntä liitteessä I esitetyllä tavalla.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

            3 artikla
            Voimaantulo ja soveltamispäivä
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä joulukuuta 2018.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 20 päivänä syyskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission direktiivi 2006/41/EY, annettu 7 päivänä heinäkuuta 2006, neuvoston direktiivin 91/414/ETY muuttamisesta klotianidiinin ja petoksamidin sisällyttämiseksi siihen tehoaineina (EUVL L 187, 8.7.2006, s. 24).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

            (6)  EFSA Journal 2017; 15(9):4981, 22 pp. Saatavilla verkossa osoitteessa www.efsa.europa.eu.

            (7)  Komission täytäntöönpanoasetus (EU) 2018/84 täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden klooripyrifossi, klooripyrifossimetyyli, klotianidiini, kupariyhdisteet, dimoksistrobiini, mankotsebi, mekoproppi-P, metirami, oksamyyli, petoksamidi, propikonatsoli, propinebi, propytsamidi, pyraklostrobiini ja tsoksamidi hyväksynnän voimassaoloajan pidentämisestä (EUVL L 16, 20.1.2018, s. 8).

            LIITE I

                        Nimi, tunnistenumero

                        IUPAC-nimi

                        Puhtaus (1)

                        Hyväksymispäivä

                        Hyväksynnän päättymispäivä

                        Erityiset säännökset

                        Petoksamidi
                        CAS-nro: 106700-29-2
                        CIPAC-numero: 665

                        2-kloori-N-(2-etoksietyyli)-N-(2-metyyli-1-fenyyliprop-1-enyyli)asetamidi

                        ≥ 940 g/kg
                        Epäpuhtaudet:
                        tolueeni enintään 3 g/kg

                        1. joulukuuta 2018

                        30. marraskuuta 2033

                        A OSA
                        Käyttö on rajoitettava yhteen käyttökertaan joka toinen vuosi samalla pellolla, ja enimmäismäärä on 1 200  g tehoainetta hehtaaria kohti.
                        B OSA
                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon petoksamidin hyväksynnän uusimista koskevan kertomuksen päätelmät ja erityisesti sen lisäykset I ja II.
                        Yleisarvioinnissaan jäsenvaltioiden on kiinnitettävä erityistä huomiota

                                    —

                                    pohjavedessä olevien metaboliittien riskiin silloin kun petoksamidia käytetään alueilla, joilla on herkkä maaperä ja/tai epäsuotuisat ilmasto-olot,

                                    —

                                    vesieliöille ja lieroille aiheutuvaan riskiin,

                                    —

                                    seuraavan vuoden sadossa olevista jäämistä tai satovahingosta kuluttajille aiheutuvaan riskiin.

                              Käyttöedellytyksiin on tarvittaessa sisällyttävä riskinhallintatoimenpiteitä.
                        Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                    1.

                                    pohjavedessä mahdollisesti esiintyvien metaboliittien merkityksellisyys ottaen huomioon kaikki petoksamidia koskevat Euroopan parlamentin ja neuvoston asetuksen (EY) N:o 1272/2008 (2) mukaiset luokittelut, erityisesti kategoriaan 2 kuuluvaksi lisääntymiselle vaaralliseksi aineeksi;

                                    2.

                                    vedenkäsittelyprosessin vaikutus juomavedessä esiintyvien jäämien luonteeseen;

                                    3.

                                    petoksamidin mahdolliset hormonaaliset haittavaikutukset kilpirauhasen toimintamekanismiin ja ainakin mekanistiset tiedot, jotta voidaan selvittää, onko aineella kilpirauhasen hormonitoimintaa häiritsevä vaikutusmekanismi.

                              Hakijan on toimitettava 1 kohdassa edellytetyt tiedot vuoden kuluessa siitä, kun Euroopan kemikaaliviraston riskinarviointikomitean Euroopan parlamentin ja neuvoston asetuksen (EY) N:o 1272/2008 37 artiklan 4 kohdan mukaisesti antama petoksamidia koskeva lausunto ja pyydetyt tiedot on julkaistu.
                        Hakijan on toimitettava 2 kohdassa edellytetyt tiedot kahden vuoden kuluessa siitä, kun komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen.
                        Hakijan on toimitettava 3 kohdassa edellytetyt tiedot viimeistään 10. marraskuuta 2020 asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi annetun komission asetuksen (EU) N:o 2018/605 (3) sekä hormonaalisten haitta-aineiden tunnistamista koskevan EFSAn ja ECHAn yhteisen ohjeasiakirjan mukaisesti.

               (1)  Lisätietoja tehoaineen tunnistuksesta ja spesifikaatiosta annetaan uusimista koskevassa kertomuksessa

               (2)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

               (3)  Komission asetus (EU) 2018/605, annettu 19 päivänä huhtikuuta 2018, asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi (EUVL L 101, 20.4.2018, s. 33).

            LIITE II
            Muutetaan täytäntöönpanoasetuksen (EU) N:o 540/2011 liite seuraavasti:

                        (1)

                        poistetaan A osasta petoksamidia koskeva 122 kohta;

                        (2)

                        lisätään B osaan kohta seuraavasti:

                                    Nro

                                    Nimi, tunnistenumero

                                    IUPAC-nimi

                                    Puhtaus (1)

                                    Hyväksymispäivä

                                    Hyväksynnän päättymispäivä

                                    Erityiset säännökset

                                    ”127

                                    Petoksamidi
                                    CAS-nro: 106700-29-2
                                    CIPAC-nro: 665

                                    2-kloori-N-(2-etoksietyyli)-N-(2-metyyli-1-fenyyliprop-1-enyyli)asetamidi

                                    ≥ 940 g/kg
                                    Epäpuhtaudet:
                                    tolueeni enintään 3 g/kg

                                    1. joulukuuta 2018

                                    30. marraskuuta 2033

                                    A OSA
                                    Käyttö on rajoitettava yhteen käyttökertaan joka toinen vuosi samalla pellolla, ja enimmäismäärä on 1 200  g tehoainetta hehtaaria kohti.
                                    B OSA
                                    Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon petoksamidin hyväksynnän uusimista koskevan kertomuksen päätelmät ja erityisesti sen lisäykset I ja II.
                                    Yleisarvioinnissaan jäsenvaltioiden on kiinnitettävä erityistä huomiota

                                                —

                                                pohjavedessä olevien metaboliittien riskiin silloin kun petoksamidia käytetään alueilla, joilla on herkkä maaperä ja/tai epäsuotuisat ilmasto-olot,

                                                —

                                                vesieliöille ja lieroille aiheutuvaan riskiin,

                                                —

                                                kuluttajille seuraavan vuoden sadossa olevista jäämistä tai satovahingosta aiheutuvaan riskiin.

                                          Käyttöedellytyksiin on tarvittaessa sisällyttävä riskinhallintatoimenpiteitä.
                                    Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                                1.

                                                pohjavedessä mahdollisesti esiintyvien metaboliittien merkityksellisyys ottaen huomioon kaikki petoksamidia koskevat Euroopan parlamentin ja neuvoston asetuksen (EY) N:o 1272/2008 (2) mukaiset luokittelut, erityisesti kategoriaan 2 kuuluvaksi lisääntymiselle vaaralliseksi aineeksi;

                                                2.

                                                vedenkäsittelyprosessin vaikutus juomavedessä esiintyvien jäämien luonteeseen;

                                                3.

                                                petoksamidin mahdolliset hormonaaliset haittavaikutukset kilpirauhasen toimintamekanismiin ja ainakin mekanistiset tiedot, jotta voidaan selvittää, onko aineella kilpirauhasen hormonitoimintaa häiritsevä vaikutusmekanismi.

                                          Hakijan on toimitettava 1 kohdassa edellytetyt tiedot vuoden kuluessa siitä, kun Euroopan kemikaaliviraston riskinarviointikomitean Euroopan parlamentin ja neuvoston asetuksen (EY) N:o 1272/2008 37 artiklan 4 kohdan mukaisesti antama petoksamidia koskeva lausunto ja pyydetyt tiedot on julkaistu.
                                    Hakijan on toimitettava 2 kohdassa edellytetyt tiedot kahden vuoden kuluessa siitä, kun komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen.
                                    Hakijan on toimitettava 3 kohdassa edellytetyt tiedot viimeistään 10. marraskuuta 2020 asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi annetun komission asetuksen (EU) N:o 2018/605 (3) sekä hormonaalisten haitta-aineiden tunnistamista koskevan EFSAn ja ECHAn yhteisen ohjeasiakirjan mukaisesti.

               (1)  Lisätietoja tehoaineen tunnistuksesta ja spesifikaatiosta annetaan uusimista koskevassa kertomuksessa

               (2)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

               (3)  Komission asetus (EU) 2018/605, annettu 19 päivänä huhtikuuta 2018, asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi (EUVL L 101, 20.4.2018, s. 33).”


title: Komission täytäntöönpanoasetus (EU) 2018/1265, annettu 20 päivänä syyskuuta 2018, tehoaineen fenpikoksamidi hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja täytäntöönpanoasetuksen (EU) N:o 540/2011 muuttamisesta (ETA:n kannalta merkityksellinen teksti.)

text:
                  21.9.2018

                  FI

                  Euroopan unionin virallinen lehti

                  L 238/77

         KOMISSION TÄYTÄNTÖÖNPANOASETUS (EU) 2018/1265,
         annettu 20 päivänä syyskuuta 2018,
         tehoaineen fenpikoksamidi hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja täytäntöönpanoasetuksen (EU) N:o 540/2011 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,
         sekä katsoo seuraavaa:

                     (1)

                     Yhdistynyt kuningaskunta vastaanotti 2 päivänä joulukuuta 2014 asetuksen (EY) N:o 1107/2009 7 artiklan 1 kohdan mukaisesti yritykseltä Dow AgroScience GmbH hakemuksen tehoaineen fenpikoksamidi hyväksymiseksi.

                     (2)

                     Kyseisen asetuksen 9 artiklan 3 kohdan mukaisesti Yhdistynyt kuningaskunta ilmoitti esittelevänä jäsenvaltiona 13 päivänä tammikuuta 2015 hakijalle, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että hakemus voidaan ottaa käsiteltäväksi.

                     (3)

                     Esittelevä jäsenvaltio toimitti 13 päivänä lokakuuta 2016 arviointikertomuksen luonnoksen komissiolle ja kopion siitä elintarviketurvallisuusviranomaiselle; siinä arvioitiin, voidaanko kyseisen tehoaineen olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (4)

                     Elintarviketurvallisuusviranomainen noudatti asetuksen (EY) N:o 1107/2009 12 artiklan 1 kohdan säännöksiä. Se pyysi asetuksen (EY) N:o 1107/2009 12 artiklan 3 kohdan mukaisesti hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle. Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksen muodossa 31 päivänä heinäkuuta 2017.

                     (5)

                     Elintarviketurvallisuusviranomainen toimitti 22 päivänä joulukuuta 2017 hakijalle, jäsenvaltioille ja komissiolle päätelmänsä (2) siitä, voidaanko tehoaineen fenpikoksamidi olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Elintarviketurvallisuusviranomainen asetti päätelmänsä julkisesti saataville.

                     (6)

                     Komissio esitteli 23 päivänä maaliskuuta 2018 pysyvälle kasvi-, eläin-, elintarvike- ja rehukomitealle fenpikoksamidia koskevan tarkastelukertomuksen ja asetusluonnoksen fenpikoksamidin hyväksymisestä.

                     (7)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta ja erityisesti tutkittujen ja tarkastelukertomuksessa lueteltujen käyttötarkoitusten osalta.

                     (8)

                     Näin ollen fenpikoksamidi on aiheellista hyväksyä.

                     (9)

                     Asetuksen (EY) N:o 1107/2009 13 artiklan 2 kohdan mukaisesti, luettuna yhdessä sen 6 artiklan kanssa, ja ottaen huomioon nykyinen tieteellinen ja tekninen tietämys hyväksyntään on kuitenkin tarpeen liittää tiettyjä edellytyksiä ja rajoituksia. Erityisesti on aiheellista edellyttää lisää vahvistavia tietoja.

                     (10)

                     Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (3) liitettä olisi muutettava.

                     (11)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksyminen
            Hyväksytään liitteessä I esitetty tehoaine fenpikoksamidi kyseisessä liitteessä vahvistetuin edellytyksin.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 20 päivänä syyskuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  EFSA (European Food Safety Authority), 2018. Conclusion on the peer review of the pesticide risk assessment of the active substance fenpicoxamid (XDE-777). EFSA Journal 2018;16(1):5146, 27 pp. https://doi.org/10.2903/j.efsa.2018.5146.

            (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I

                        Nimi, tunnistenumero

                        IUPAC-nimi

                        Puhtaus (1)

                        Hyväksymispäivä

                        Hyväksynnän päättymispäivä

                        Erityiset määräykset

                        Fenpikoksamidi
                        CAS-numero: 517875-34-2
                        CIPAC-numero: 991

                        (3S,6S,7R,8R)-8-bentsyyli-3-{3-[(isobutyryylioksi)metoksi]-4-metoksipyridiini-2-karboksamido}-6-metyyli-4,9-diokso-1,5-dioksonan-7-yyli-isobutyraatti

                        ≥ 750 g/kg

                        11. lokakuuta 2018

                        11. lokakuuta 2028

                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon fenpikoksamidia koskevan tarkastelukertomuksen päätelmät ja erityisesti sen lisäykset I ja II.
                        Tässä yleisarvioinnissa jäsenvaltioiden on kiinnitettävä erityistä huomiota seuraaviin:

                                    —

                                    käsittelyn vaikutukset kuluttajiin kohdistuvan riskin arvioinnissa

                                    —

                                    vesieliöille aiheutuva riski.

                              Käyttöedellytyksiin on tarvittaessa sisällyttävä riskinhallintatoimenpiteitä.
                        Hakijan on toimitettava vahvistavat tiedot seuraavista:

                                    1.

                                    tehoaineen, sellaisena kuin se on valmistettuna, tekninen spesifikaatio (kaupallisen mittakaavan tuotannon perusteella) ja myrkyllisyystutkimuksiin tarkoitettujen erien vahvistetun teknisen spesifikaation mukaisuus;

                                    2.

                                    vedenkäsittelyprosessin vaikutus juomavedessä esiintyvien jäämien luonteeseen;

                                    3.

                                    fenpikoksamidin mahdolliset hormonaaliset haittavaikutukset kilpirauhasen toimintamekanismiin, etenkin mekanistiset tiedot, jotta voidaan selvittää asetuksen (EY) N:o 1107/2009, sellaisena kuin se on muutettuna komission asetuksella (EU) 2018/605 (2), liitteessä II olevan 3.6.5 ja 3.8.2 kohdan mukaisesti, liittyvätkö hyväksyntää varten toimitetuissa tutkimuksissa havaitut vaikutukset kilpirauhasen hormonitoimintaa häiritsevään vaikutusmekanismiin.

                              Hakijan on toimitettava komissiolle, jäsenvaltioille ja elintarviketurvallisuusviranomaiselle 1 kohdassa mainitut tiedot viimeistään 11 päivänä lokakuuta 2019, 2 kohdassa mainitut tiedot viimeistään kahden vuoden kuluessa siitä, kun komissio on julkistanut vedenkäsittelyprosessien vaikutuksesta pinta- ja pohjavedessä esiintyvien jäämien luonteeseen tehtyä arviointia koskevan ohjeasiakirjan, ja 3 kohdassa mainitut tiedot viimeistään 10 päivänä marraskuuta 2020.

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.

               (2)  Komission asetus (EU) 2018/605, annettu 19 päivänä huhtikuuta 2018, asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi (EUVL L 101, 20.4.2018, s. 33).

            LIITE II
            Lisätään täytäntöönpanoasetuksen (EU) N:o 540/2011 liitteessä olevaan B osaan seuraava kohta:

                           Numero

                           Nimi, tunnistenumero

                           IUPAC-nimi

                           Puhtaus (1)

                           Hyväksymispäivä

                           Hyväksynnän päättymispäivä

                           Erityiset määräykset

                           ”126

                           Fenpikoksamidi
                           CAS-numero: 517875-34-2
                           CIPAC-numero: 991

                           (3S,6S,7R,8R)-8-bentsyyli-3-{3-[(isobutyryylioksi)metoksi]-4-metoksipyridiini-2-karboksamido}-6-metyyli-4,9-diokso-1,5-dioksonan-7-yyli-isobutyraatti

                           ≥ 750 g/kg

                           11. lokakuuta 2018

                           11. lokakuuta 2028

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon fenpikoksamidia koskevan tarkastelukertomuksen päätelmät ja erityisesti sen lisäykset I ja II.
                           Tässä yleisarvioinnissa jäsenvaltioiden on kiinnitettävä erityistä huomiota seuraaviin:

                                       —

                                       käsittelyn vaikutukset kuluttajiin kohdistuvan riskin arvioinnissa

                                       —

                                       vesieliöille aiheutuva riski.

                                 Käyttöedellytyksiin on tarvittaessa sisällyttävä riskinhallintatoimenpiteitä.
                           Hakijan on toimitettava vahvistavat tiedot seuraavista:

                                       1.

                                       tehoaineen, sellaisena kuin se on valmistettuna, tekninen spesifikaatio (kaupallisen mittakaavan tuotannon perusteella) ja myrkyllisyystutkimuksiin tarkoitettujen erien vahvistetun teknisen spesifikaation mukaisuus;

                                       2.

                                       vedenkäsittelyprosessin vaikutus juomavedessä esiintyvien jäämien luonteeseen;

                                       3.

                                       fenpikoksamidin mahdolliset hormonaaliset haittavaikutukset kilpirauhasen toimintamekanismiin, etenkin mekanistiset tiedot, jotta voidaan selvittää asetuksen (EY) N:o 1107/2009, sellaisena kuin se on muutettuna komission asetuksella (EU) 2018/605 (2), liitteessä II olevan 3.6.5 ja 3.8.2 kohdan mukaisesti, liittyvätkö hyväksyntää varten toimitetuissa tutkimuksissa havaitut vaikutukset kilpirauhasen hormonitoimintaa häiritsevään vaikutusmekanismiin.

                                 Hakijan on toimitettava komissiolle, jäsenvaltioille ja elintarviketurvallisuusviranomaiselle 1 kohdassa mainitut tiedot viimeistään 11 päivänä lokakuuta 2019, 2 kohdassa mainitut tiedot viimeistään kahden vuoden kuluessa siitä, kun komissio on julkistanut vedenkäsittelyprosessien vaikutuksesta pinta- ja pohjavedessä esiintyvien jäämien luonteeseen tehtyä arviointia koskevan ohjeasiakirjan, ja 3 kohdassa mainitut tiedot viimeistään 10 päivänä marraskuuta 2020.”

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.

               (2)  Komission asetus (EU) 2018/605, annettu 19 päivänä huhtikuuta 2018, asetuksen (EY) N:o 1107/2009 liitteen II muuttamisesta vahvistamalla tieteelliset kriteerit hormonitoimintaa häiritsevien ominaisuuksien määrittämiseksi (EUVL L 101, 20.4.2018, s. 33).